  Виталий Пронин  Берло дыре шӧдӥськом: удмурт культураын шыпыт луиз, ӧвӧл яркыт проектъёс но азьветлӥсьёс.Сыӵе малпанэ вуизы тодмо культрегер Павел Поздеев но, кылем арняе ортчем Dart газетлы сӥзем котырес ӝӧк сьӧры люкаськем егитъёс но. Оло, ми нош ик нюлэскы пегӟим, кыӵе ке гуртын быдэ вуэ вуоно Герд, кудӥз  ӝабырскоз удмурт культураез узырмытон борды. Со азьветлӥсез возьмано гинэ.Нош али тол нюлэс шоры учкиськод ке, кыл йылэ куриське: «Шып-шып - ыш-ыш». Укно сьӧрын, озьы ик лулын но ыш-ыш! Та выллем югдур туала удмурт культураын гинэ ӧвӧл, со быдэс дуннеын шӧдӥське. Та сярысь ялан гожъяло постмодернизмен вырисьёс.Бен, али воштӥське вакыт, нош соин ӵош сямъёс но, ужан амалъёс но. Тодосчиос пусъё, 20-тӥ даур малпанъёслэн дырзы вал, нош 21-тӥез - буш, висись, номыр выльзэ поттыны быгатӥсьтэм (кидыстэм) вакыт. Та дыр сётэмын, малпасько, выль синмын дунне шоры учкон, кулэтэмезлэсь куштӥськон но котырмес чылкытатон понна.Тодӥсько на, 90-тӥ аръёсы гуртын полиэтилен пакетъёсты миськыло вал. Уго соос соку гинэ кылдэмын но гурт котырын туж кулэесь вал. Нош али соос мамында! Инкуазе ми малпаськытэк куяськом вуж арбериосмес. Нош Швециын умой амал шедьтӥллям: отын жуг-жаглэсь потто шуныт но электротыл. Жуг-жагез сутонъя уно заводъёслы уж кылдытон понна Швеция мукет кунъёсысь арлы быдэ 700 тонналэсь ятыр жуг-жаг басьтылэ.Туэ Россиын экологилэн арыз, оло, ми дорын но матысь дыре сыӵе визьмо заводъёс кылдозы? Соку мон, арнялы быдэ Ижысь потыкум яке гуртэ пырыкум, уг жаля жуг-жаген зарезь вылтӥ лобась куакаосты.«Экология», «чылкытлык» кылъёс али туж тупало мукет удысъёслы но. Кылсярысь, тодосчи Дмитрий Лихачёв шуэ, кылэз, инкуазез кадь, утьыны кулэ. Сое кырсёмытӥм ке, берыктыны ум быгатэ ни. Озьы ик культураен но.Ваньзэ тае малпаса, йыре нош ик лыкто Кузебай Гердлэн кылъёсыз: «Ми кизиськом гинэ, нош араны лыктозы мукетъёсыз». Бусыез уго араса быдтӥм ни, табере выльысен кизёно. Шонергес вераса, кизёно арлы быдэ.Мария ВЕКШИНА Теги: Егитъёс малпан улон  